連州斛嶺寨井
作者：鄭俠
朝代：宋

paragraphs: 斛嶺寨，行雲際，下視長江入地底。
汲江登嶺行三里，躋扳峻險爲艱爾。
將率居民幾半千，度歲終年苦無水。
爰自慶歴達元符，循舊安常誰擬議。
元符太守何公賢，愛民慮事誠而至，以爲山頂流泉鮮其事。
吾觀古人行師動萬億，所至豈必皆平地。
軍必有井井未達，將渇不敢聞衆耳。
陰陽者流，以水照星。
星之所聚，泉所委行。
行浚鑿三日，遇泉井成矣。
乃今三井如鼎趾，豈特當年負瓶操綆，僕僕往還之人爲慰喜。
吾欲後之人，知井所以起，敬守前功無委圯。
必使甃砌長如今日之清泚，萬萬斯年施何已，故作此歌勒諸斛嶺之市。